Diari Oficial de la Generalitat Valenciana


Sumari del DOGV 9969, del 30-10-2024 (2024/10306)

RESOLUCIÓ de 10 d´octubre de 2024, del director general d’Atenció a les Víctimes i Accés a la Justícia, per la qual es resol inscriure la modificació parcial dels estatuts de l’Il·lustre Col·legi Professional de Procuradors dels Tribunals de València, en el Registre de col·legis professionals i de consells valencians de col·legis professionals.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9969

Data del DOGV
:   30-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10306

CVE
:   PQYI-P-0803-85420

Data del document
:   10-10-2024

Organisme emissor
:   Conselleria de Justícia i Interior

Tipus de document
:   Resolució

Vista la proposta de resolució de la cap de servici de Col·legis Professionals i Registre d’Unions de Fet de la Comunitat Valenciana sobre la sol·licitud realitzada per l’Il·lustre Col·legi Professional de Procuradors dels Tribunals de València, inscrit amb el número 34 de la Secció Primera del Registre de col·legis professionals i de consells valencians de col·legis professionals, en la qual s’insta la inscripció de la modificació parcial dels vigents estatuts, atenent els següents

*Fets*

Primer. En data 25 de juny de 2024, l’Il·lustre Col·legi Professional de Procuradors dels Tribunals de València va presentar la sol·licitud d’inscripció de la modificació parcial dels estatuts de la corporació professional en el Registre de col·legis professionals i de consells valencians de col·legis professionals, en compliment del que preveu l’article 11 de la Llei 6/1997, de 4 de desembre, de consells i col·legis professionals de la Comunitat Valenciana.

Segon. Els actuals estatuts del Col·legi van ser inscrits el 28 de juny de 2019 en el Registre de col·legis professionals i de consells valencians de col·legis professionals, segons la Resolució de 7 de juny de 2019, de la directora general de Justícia, de la Conselleria de Justícia, Administració Pública, Reformes Democràtiques i Llibertats Públiques (DOGV núm. 8576, de 21.06.2019).

Tercer. Mitjançant un ofici de 3 de juliol de 2024, el Servei de Col·legis Professionals i Registre d’Unions de Fet de la Comunitat Valenciana va formular objeccions a la documentació remesa i al contingut de la proposta de modificació d’estatuts, i va sol·licitar que esmenaren les deficiències.

Quart. En data 13 de setembre de 2024, el Col·legi va presentar documentació complementària que esmenava les objeccions formulades i va remetre el text modificat dels estatuts.

Quint. Consta en l’expedient el certificat de la secretària del Col·legi, de data 21 de juny de 2024, subscrit per la degana presidenta, en el qual s’indica que la junta general extraordinària de col·legiats, celebrada el 15 de juny de 2023, va aprovar per unanimitat la modificació dels estatuts i va facultar la Junta de Govern del Col·legi per a dur a terme les rectificacions dels errors materials, mecanogràfics i aritmètics, així com per a esmenar les observacions o recomanacions d’adequació a la legalitat que considere necessàries efectuar el Consell General de Procuradors, a fi de poder instar el procediment d’aprovació de la modificació estatutària davant dels òrgans de la comunitat autònoma, a l’efecte de qualificació de la legalitat en atenció a la normativa de caràcter autonòmic, inscripció en el Registre oficial de col·legis professionals i publicació en el diari oficial.

Sext. La modificació estatutària la inscripció de la qual se sol·licita es referix a la inclusió d’un article 44 bis en el capítol 2, “Govern i administració del Col·legi”, del títol III, “L’organització del Col·legi, el seu govern i administració”; l’ampliació de l’apartat 2 de l’article 81, així com la inclusió d’un nou article 81 bis i 91 bis de l’esmentat títol; la modificació dels articles 118, 119, 120, 121 i 122, inclosos en la secció 3a, “Comissió deontològica i tramitació del procediment sancionador”, del capítol 2, “Responsabilitat disciplinària”, títol VI “Responsabilitats i règim disciplinari”, que quedaran redactats com seguix:

Article 44 bis

Les sessions ordinàries o extraordinàries de les juntes generals podran, en casos extraordinaris o excepcionals, constituir-se, celebrar, adoptar acords i remetre actes, tant en forma presencial en la seu del col·legi, com a distància, a través de connexió telemàtica de tots o part dels col·legiats, i el degà serà el president que determine el mode en què se celebre cada sessió que convoque.

Les sessions telemàtiques o a distància es podran celebrar sempre que s’assegure el dispositiu operatiu i tecnològic necessari que permeta una connexió òptima de tots els col·legiats per a la celebració efectiva d’esta, i serà el secretari/ària qui s’haurà d’assegurar que tal dispositiu tecnològic ho permeta, que igualment puga constar-li i certificar la identitat i assistència dels col·legiats, la qual cosa s’indicarà en l’acta que s’alce de la sessió, així com el contingut de les seues manifestacions i el moment en què estes es produïxen, i la interactivitat i connexió de tots els participants en temps real i la disponibilitat dels mitjans tecnològics durant tota la sessió.

No podran celebrar-se sessions a distància o telemàtiques quan s’hagen d’adoptar acords la votació dels quals siga de caràcter secret, o d’aquelles sessions en les quals este estatut requerisca la concurrència personal de col·legiats (art. 48, Juntes per a resoldre la moció de censura).

Amb independència dels mitjans utilitzats, haurà de garantir-se el dret dels col·legiats a participar en les sessions, així com la possibilitat de defendre i contrastar les seues respectives posicions; la formació de la voluntat col·legiada i el manteniment del quòrum de constitució.

Es consideraran mitjans electrònics vàlids el correu electrònic, les audioconferències i videoconferències, o qualsevol altre tipus de sistema tecnològic que permeta complir amb els requisits anteriorment indicats per a la celebració de les sessions.

Els col·legiats que participen mitjançant connexió telemàtica tindran la consideració d’assistents a l’efecte de determinar el quòrum necessari i requerit per a la vàlida constitució de l’òrgan col·legiat i el règim d’adopció dels acords.

Amb caràcter general, el lloc de les sessions que es desenrotllen a distància serà la seu del domicili del Col·legi de Procuradors de València.

Article 81

1. La Junta de Govern es reunirà, si més no, una vegada al mes prèvia convocatòria del degà, cursada amb l’antelació necessària perquè es trobe en poder dels seus components quaranta-huit hores abans de la data fixada per a la sessió, llevat que raons d’urgència justifiquen la convocatòria amb menys antelació. Esta convocatòria podrà efectuar-se a través de correu electrònic.

2. En la convocatòria s’expressarà el lloc, el dia i l’hora en què haja de celebrar-se la sessió, en primera i segona convocatòria i l’orde del dia, així com si la sessió de la junta serà presencial o a distància, cas en què es facilitarà l’enllaç de la connexió telemàtica a esta.

3. L’orde del dia serà fixat pel degà i es podrà incloure qualsevol assumpte a sol·licitud d’un membre de la Junta de Govern. Podran incorporar-se altres qüestions sempre que els assistents així ho acorden al principi de la sessió.

4. Si el degà no convoca la Junta de Govern d’acord amb el que establixen els números anteriors, esta es podrà convocar per iniciativa de la mitat dels membres que la componen, amb establiment de l’orde del dia i els assumptes per a tractar.

5. Per raons d’urgència podrà deliberar-se i prendre’s l’oportú acord sobre qüestions que no figuren en l’orde del dia, sempre que es prenga este acord per majoria.

6. Els membres de la Junta de Govern estan obligats a guardar secret sobre les deliberacions de les sessions.

Article 81 bis

Les sessions telemàtiques o a distància es podran celebrar sempre que s’assegure el dispositiu operatiu i tecnològic necessari que permeta una connexió òptima de tots els membres de la junta per a la celebració efectiva d’esta, per a la qual cosa el secretari/ària s’haurà d’assegurar que tal dispositiu tecnològic ho permeta; que igualment puga constar-li i certificar la identitat i assistència dels membres de la junta per a indicar-ho en l’acta que s’alce de la sessió, així com el contingut de les seues manifestacions i el moment en què estes es produïxen, i la interactivitat i connexió de tots els participants en temps real i la disponibilitat dels mitjans tecnològics durant tota la sessió.

No podran celebrar-se sessions a distància o telemàtiques quan s’hagen d’adoptar acords la votació dels quals siga de caràcter secret.

Amb independència dels mitjans utilitzats, haurà de garantir-se el dret dels membres de la junta a participar en les sessions, així com la possibilitat de defendre i contrastar les seues respectives posicions; la formació de la voluntat col·legiada i el manteniment del quòrum de constitució.

Es consideraran mitjans electrònics vàlids el correu electrònic, les audioconferències i videoconferències, o qualsevol altre tipus de sistema tecnològic que permeta complir amb els requisits anteriorment indicats per a la celebració de les sessions.

Els membres de la Junta que participen mitjançant connexió telemàtica tindran la consideració d’assistents a l’efecte de determinació del quòrum necessari i requerit per a la vàlida constitució de l’òrgan col·legiat i el règim d’adopció dels acords.

Amb caràcter general, el lloc de les sessions que es desenrotllen a distància serà la seu del domicili del Col·legi de Procuradors de València.

En tot cas, les previsions relatives a les sessions a distància podran ser desplegades pel Reglament del règim interior del Col·legi de Procuradors.

Article 91 bis

Els col·legiats que hagen ocupat càrrecs en les diferents juntes de govern podran prestar col·laboració a la junta de govern actual quan interesse la seua experiència per a ser oïts sobre els assumptes que, per haver-los conegut pel càrrec que en el seu moment van ocupar, puguen contribuir al millor govern col·legial amb les seues explicacions i observacions.

Els exmembres de juntes de govern no es consideraran part integrant de la junta de govern existent, però podran assistir a la celebració de les seues sessions, previ el seu jurament davant d’esta de guardar secret de les deliberacions i els temes que es tracten.

Article 118

1. La Junta de Govern de l’Il·lustre Col·legi de Procuradors dels Tribunals de València exercirà la potestat disciplinària sobre els col·legiats exercents en relació amb la seua activitat professional; sobre els no exercents i sobre aquells que, sense ser col·legiats d’este Col·legi, exercisquen la seua activitat professional davant dels òrgans judicials de l’àmbit territorial del Col·legi.

2. Les sancions disciplinàries només podran imposar-se en virtut de procediment instruït a este efecte en el qual es garantisquen a l’interessat els drets a ser notificat dels fets que se li imputen, a formular al·legacions i a utilitzar els mitjans de prova per a la seua defensa admesos per l’ordenament jurídic que resulten procedents.

3. El procediment disciplinari se substanciarà segons les normes que s’indiquen a continuació o bé es prevegen en un reglament de procediment disciplinari que s’aprove i regisca en avant. A falta d’este reglament, caldrà ajustar-se al que disposen les normes de procediment sancionador que conté el Reglament de règim disciplinari dels funcionaris públics de l’Administració de l’Estat, aprovat pel Reial decret 33/1986, de 10 de gener, i la resta de legislació concordant, sense perjuí de les especialitats que conté este estatut.

Article 119. Procediment disciplinari

El procediment disciplinari podrà iniciar-se:

D’ofici per la Junta de Govern, per a la qual cosa s’ha de donar trasllat de l’acord a la Comissió Deontològica per a la tramitació de l’expedient.

A petició raonada del degà.

Per denúncia, queixa o reclamació d’un col·legiat o d’un tercer amb interés legítim, que en tot cas haurà de manifestar i acreditar.

En cas de queixa, denúncia o reclamació, esta haurà de constar en un escrit que identifique el denunciant; continga el relat dels fets que al seu juí constituïsquen la infracció; identifique el col·legiat contra el qual es dirigix, i s’adjunte documentació relativa a l’assumpte del qual dimana i es firme. La falta dels requisits anteriorment indicats donarà lloc al fet que quede en suspens la seua presentació fins que siguen esmenats, previ requeriment a este efecte i prevenció d’arxivament per al cas que no s’esmenen.

Article 120. Comissió Deontològica

La instrucció dels procediments disciplinaris recaurà en la Comissió Deontològica de la Junta de Govern, per delegació d’esta, per a incoar la informació prèvia a través de diligències informatives; per a adoptar la proposta d’arxivament de les denúncies, queixes o reclamacions i propostes d’obertura d’expedient disciplinari, amb la conseqüent proposta de sancions.

La Comissió Deontològica estarà composta per un mínim de 5 membres de la Junta de Govern o bé de col·legiats designats discrecionalment per la Junta de Govern, d’entre els que hagen ocupat algun càrrec en altres juntes de govern i que tinguen més de 10 anys d’exercici professional.

Formaran part de la Comissió Deontològica com a membres nats d’esta el censor i el secretari de la Junta de Govern.

D’entre els membres de la Comissió Deontològica, es designarà per a cada cas un instructor, que tindrà facultats per a obrir un període d’informació prèvia amb la finalitat de determinar si pertoca o no iniciar el procediment disciplinari i practicar les diligències que considere convenients per a la comprovació dels fets.

L’acord d’iniciar diligències informatives es comunicarà al col·legiat afectat i se li donarà trasllat de l’escrit de denúncia, queixa o reclamació presentada, que podrà en el termini de 10 dies formular les al·legacions que considere convenients en el seu descàrrec, fins i tot sol·licitant la pràctica de proves.

Article 121. Tràmit

L’instructor designat per a cada assumpte, així com el secretari de la Comissió, podran participar en les deliberacions de la Junta de Govern, però no tindran vot en l’acord d’esta sobre el sobreseïment i arxivament o l’obertura d’un expedient disciplinari.

L’instructor, després de les oportunes i necessàries diligències informatives i vistos els escrits i les al·legacions, proposarà a la Junta de Govern l’arxivament de les diligències i l’escrit presentat per no haver trobat indicis d’il·lícit disciplinari o l’obertura d’un expedient disciplinari, cas en què formularà l’oportú plec de càrrecs que contindrà amb precisió els actes professionals o col·legials que es presumixen il·lícits; la qualificació jurídica de la infracció en la qual s’haja incorregut i, si és el cas, la proposta de sanció de la qual siga creditor el col·legiat, que s’elevarà a la Junta de Govern perquè esta acorde, si pertoca, l’obertura d’expedient disciplinari o l’arxivament.

L’acord d’arxivament serà comunicat tant al denunciant com al col·legiat afectat.

El plec de càrrecs serà comunicat al col·legiat perquè puga al·legar davant de l’instructor tot el que considere convenient en el termini de 10 dies. Igualment, podrà proposar proves de qualsevol mode dels admesos per l’ordenament jurídic.

Article 122

La instrucció de l’expedient conclourà transcorregut el termini d’al·legacions, s’hagen efectuat o no, amb la proposta de resolució que efectuarà per escrit l’instructor, que serà elevada a la Junta de Govern a través del censor, perquè esta adopte la resolució que corresponga decidint totes les qüestions plantejades que no podran versar sobre fets distints dels que van servir de base a la proposta de resolució i que contindrà els següents punts de manera clara:

Identificació del col·legiat/s responsable/s; llista dels fets que motiven l’obertura d’expedient; expressió de la infracció presumptament comesa i la sanció que es proposa imposar, amb la indicació dels recursos que siguen procedents, el termini per a la seua interposició i els òrgans davant dels quals s’han de presentar. També es podran proposar mesures de caràcter cautelar i se li indicarà la possibilitat que el col·legiat té de reconéixer voluntàriament la seua responsabilitat, amb els efectes que preveu l’art. 85 de la Llei de procediment administratiu comú.

Esta proposta de resolució es traslladarà al col·legiat, que en el termini de 10 dies podrà efectuar les al·legacions que considere convenients.

Si l’instructor formara part de la Junta de Govern, no podrà participar en les deliberacions ni en l’adopció de la resolució que pose fi al procediment.

*Fonaments de dret*

Primer. Revisada la sol·licitud de la modificació dels estatuts de l’Il·lustre Col·legi Professional de Procuradors dels Tribunals de València, estos contenen les determinacions que exigix l’article 10 de la Llei 6/1997, de 4 de desembre, de consells i col·legis professionals de la Comunitat Valenciana.

Segon. La modificació estatutària ha sigut aprovada amb els requisits i les formalitats que preveu l’article mencionat i els mateixos estatuts del Col·legi.

Tercer. Esta direcció general és competent per a tramitar i resoldre el present expedient, de conformitat amb el que disposa l’article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que preveu la disposició final del Decret 4/2002, de 8 de gener, pel qual s’aprova el Reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i en virtut de les atribucions que conté l’article 64 del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i l’article 10 bis 2.*f*  del Decret 134/2023, de 10 d’agost, del Consell, d’aprovació del Reglament orgànic i funcional de la Conselleria de Justícia i Interior.

Per tot l’anterior, vist l’article 36 de la Constitució i l’article 49.1.22a de l’Estatut d’Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Consell, pel qual s’aprova el reglament de desplegament d’esta última, i la resta disposicions complementàries de pertinent aplicació,

RESOLC

*Primer*

Inscriure la modificació dels estatuts de l’Il·lustre Col·legi Professional de Procuradors dels Tribunals de València en el Registre de Col·legis Professionals i de Consells Valencians de Col·legis Professionals.

*Segon*

Publicar esta resolució en el *Diari Oficial de la Generalitat Valenciana.*

Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l’acte, en el termini d’un mes comptat des de l’endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la notificació. Tot això, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

  

València, 10 d'octubre de 2024

Francisco Javier Soler Flores

Director general d'Atenció a les Víctimes i Accés a la Justícia